Ny rapport fra Arbeidstilsynet: Halvparten av norske skoler sliter med vannskader

Øker risikoen for astma, allergi og sykdom

Her er skrekkeksemplene

Vann som drypper fra taket, råtne vinduer og takplater med mugg preger skolehverdagen til svært mange norske barn.

3. oktober 2013

Artikkelen er over seks år gammel

Det slår Arbeidstilsynet fast i en rapport som ble lagt frem torsdag.

Les hele rapporten her!

- Dette er den beste oversikten over hvordan tilstanden egentlig er i den norske skolen. Det er all grunn til å tro at dette gjelder for hele landet, sier senioringeniør Conny Bruun i Arbeidstilsynet.

Oppsiktsvekkende funn

SKREKKBILDENE: En av to skoler sliter med fukt og mugg, ifølge Arbeidstilsynet. På denne skolen har de tydelige fuktproblemer i garderoben. Foto: ARBEIDSTILSYNET

Hun har ledet prosjektet, hvor Arbeidstilsynet har kontrollert over halvparten av norske kommuner og et stort utvalg skoler. Funnene var så oppsiktsvekkende at prosjektet, som skulle vare i to år, ble forlenget med to år ekstra.

I 2011 og 2012 har de besøkt 301 barne- og ungdomsskoler i 143 kommuner. De ferske resultatene tyder på at mange elever og lærere lever i en skolehverdag preget av et svært dårlig inneklima:

Hele 90 prosent av kommunene fikk pålegg om å rette avvik knyttet til vannlekkasjer, gamle og dårlige ventilasjonssystemer eller manglende tiltak mot dårlig inneklima.

Over halvparten av skolene oppga at de hadde fukt- eller muggproblemer, ifølge rapporten.

- Det er altfor mye. Vi har sett både råtne vinduer, skjoldede takplater og bøtter som er satt ut for å fange vannet som drypper fra taket, sier Bruun.

FUKTIGE SKOLER: Som mange andre, sliter også denne skolen med fuktskader i taket. Foto: ARBEIDSTILSYNET

VG omtalte nylig en rapport fra Folkehelseinstituttet (FHI), hvor det kommer frem at dårlig inneklima kan øke risikoen for hjerte- og karsykdommer, lungekreft og luftveisinfeksjoner . Barn som er allergikere risikerer å få betydelig sterkere symptomer. Andre plager er nedsatt konsentrasjon, unormal trøtthet og hodepine.

Dette fører igjen til dårlig produktivitet, sykdom og sykefravær, ifølge Arbeidstilsynet.

- Det kan ikke være sånn at du blir syk eller presterer dårligere fordi inneklimaet på skolen ikke er godt nok, sier Bruun.

BILDESPESIAL: Her er skrekkeksemplene

KREATIVE LØSNINGER: Denne skolen har slitt med vannlekkasjer ved vindu gjennom flere år, ifølge Arbeidstilsynet. Mopper er lagt i karmen for å holde vannet unna. Foto: ARBEIDSTILSYNET

Jan Vilhelm Bakke er overlege i Arbeidstilsynet og førsteamanuensis i miljømedisin på NTNU, Institutt for energi og prosessteknikk.

Han har sittet i styringsgruppen, og er svært bekymret over den dårlige tilstanden i norske skoler.

- Resultatet er nedsatt helse hos både elever og lærere. I tillegg får elevene mindre utbytte av læringen. Vedlikehold er viktig helsearbeid, samtidig som det åpenbart er mer økonomisk for kommunene å vedlikeholde skolene enn å rive og bygge nytt, sier han.

- Står ikke på penger

I en liknende undersøkelse i 2011 fikk åtte av ti skoler pålegg om utbedringer. Arbeidstilsynet mener at problemene i all hovedsak skyldes systematisk manglende vedlikehold.

Blant annet fordi svært mange norske kommuner driver vedlikehold etter skippertaksmetoden, ifølge Bruun.

- De reparerer etter hvert som skadene oppstår, noe som kan forverre problemet. En liten vannskade kan fort bli en stor vannskade, sier hun.

Ifølge Bruun har tilsynet derfor fulgt opp alle påleggene, enten til skaden er reparert eller til en konkret handlingsplan ligger på bordet.

- Det står ikke først og fremst på penger. Hvis skolene og kommunene får gode systemer, så bør de også klare å følge opp de nødvendige rutinene for et godt inneklima, sier hun.

Publisert: 03.10.13 kl. 22:03

Mer om Skole og utdanning